Kabeldiewe in die Vrystaat gevonnisArgieffoto: GCIS Drie kabeldiewe is in die Kroonstad-streekhof in die Vrystaat tronkstraf gevonnis. Stefanie Jansen van Rensburg, woordvoerder van Eskom, het Woensdag in ŉ verklaring gesê die drie mans is reeds op 30 Julie gevonnis op agt aanklagte van koperkabeldiefstal. “Die groep is gevonnis vir misdade wat tussen Maart en Junie 2017 gepleeg is. Twee van die beskuldigdes sal effektief 16 jaar tronkstraf elk uitdien en die derde 12 jaar.” Die beskuldigdes was betrokke by agt voorvalle waar koperkabel ter waarde van R115 500 van Eskom gesteel is. “Hulle is op 4 Junie 2017 deur Combined Private Investigations in hegtenis geneem, ŉ privaat sekuriteitsmaatskappy wat deur Eskom gekontrakteer is.” Die kabeldiefstal het in Kroonstad, Koppies en Allanridge plaasgevind. “Tydens hul inhegtenisneming het die beskuldigdes koperkabel, wat aan Eskom behoort, in hul besit gehad,” het Jansen van Rensburg bygevoeg. “Voor hulle inhegtenisneming was hulle verdagtes in ander sake oor soortgelyke misdade.” Tydens die ondersoek het die beskuldigdes se selfoonrekords hulle verbind met kabeldiefstal in Kroonstad, Allanridge, Geneva en Heuningspruit. “Hulle het as ŉ sindikaat gewerk en word ook met ander misdade verbind deur selfoonrekords.”